Nr. 4/1637/2023/25.04.2023

 APROB,

Director General

**ANUNȚ PUBLICITATE**

**INVITAȚIE DE PARTICIPARE LA OFERTARE**

pentru realizarea achiziției directe privind servicii legislative

**Denumire oficială:** Agenția Națională de Administrarea a Bunurilor Indisponibilizate,

**CIF:** 36461480, **Adresă:** Str. Regina Elisabeta, **Nr.**3, **Sector** 3, **Localitate** București,

**Țară:** România, **Tel:** +40 0372573000, **Fax:** +40 0372271435,

**E-mail:** achizitiipublice.anabi@just.ro pentru transmitere notificări oferte și solicitări clarificări

**Punct(e) de contact:** Alina Mihaela CHIRILĂ , **În atenția:** Alina Mihaela CHIRILĂ

**1. DENUMIRE CONTRACT:** Servicii legislative

**2. DATA LIMITĂ DEPUNERE OFERTĂ ȘI TRANSMITERE NOTIFICARE:** 08.05.2023, ora 23:59

**3. TIP ANUNȚ:** Achiziții/ Cumpărări directe

**4. TIP CONTRACT:** Servicii

**5. COD ȘI DENUMIRE CPV:** 75111200-9 Servicii legislative (Rev.2)

**6. VALOARE ESTIMATĂ:** 115 lei/lună x 8 luni = 920,00 lei fără TVA – RON

**7. DESCRIERE CONTRACT:** Contractul presupune prestarea serviciilor legislative timp de opt luni, de la 01.05.2023 până la data de 31.12.2023, cu posibilitate de prelungire cu maxim patru luni, în aceleași condiții financiare și contractuale.

**8. CONDIȚII REFERITOARE LA CONTRACT:**

**Condiții de livrare/prestare:** Conform prevederilor legale în vigoare, dar și condițiilor contractuale și caietului de sarcini atașate mai jos.

**Condiții de plată:** Ordin de plată din/în contul de trezorerie, conform Legii nr.72/2013privind măsurile pentru combaterea întârzierii în executarea obligațiilor de plată a unor sume de bani rezultând din contracte încheiate între profesioniști și între aceștia și autorități contractante.

Plata se efectuează conform Legii nr.72/2013, cu OP într-un cont la trezorerie, de regulă, în maxim 30 de zile de la data când sunt îndeplinite în mod cumulativ următoarele trei condiții:

a) Recepție;

b) Facturare;

c) Depunerea facturii la sediul instituției noastre, în vederea efectuării plății.

Ofertanții interesați, se vor asigura că au dreptul prestării serviciilor ce se doresc a se contracta, cu respectarea legislației în domeniu, în vigoare, iar în cazul în care trebuie să prezinte și alte documente (orice documente care fac dovada că ofertantul poate presta serviciile solicitate), ca de exemplu: autorizații/ atestate/ certificate/ avize, etc. eliberate de alte instituții abilitate în domeniu, au obligația prezentării și a acestor documente.

**9. CONDITII DE PARTICIPARE:** Ofertele se depun în mod obligatoriu numai în catalogul SEAP.

După publicarea ofertei în catalogul electronic SEAP, ofertanții trebuie să transmită în mod obligatoriu (fără a depăși data și ora limită), o notificare la adresa de e-mail sau numărul de fax indicate în anunț, privind depunerea ofertei în catalogul SEAP.

Notificarea transmisă pe e-mail va conține următoarele informații privind elementele de identificare ale ofertei publicate în catalogul SEAP:

* denumire titlu/reper *"Ofertă conform Anunț publicitate ADV..."* (nr. și data din SEAP);
* număr referință (din SEAP);
* cod CPV (se va prelua din anunț);
* denumire firmă;
* CIF/CUI firmă;
* număr de înregistrare firmă la Registrul Comerțului (J../.../...);
* firma este plătitoare sau neplătitoare de TVA;
* cont de trezorerie și localitatea trezoreriei unde este deschis contul;
* nume și prenume administrator firmă.

Notificarea transmisă pe e-mail are rolul de a facilita identificarea cu ușurință a tuturor ofertanților participanți, evitând, astfel, omiterea vreunei oferte depuse în catalogul SEAP.

Nu sunt luate în considerare ofertele care nu sunt depuse în catalogul SEAP, precum și cele pentru care nu s-au transmis notificări privind depunerea (publicarea) ofertelor în catalogul SEAP, în termenul prevăzut în anunț.

Ofertanții vor proceda **mai întâi** la **încărcarea** ofertelor în SEAP și **mai apoi** la **transmiterea** pe e-mail sau fax, a notificărilor privind publicarea ofertei în catalogul electronic din SEAP, aceste două operațiuni se recomandă a se realiza doar, după expirarea termenului de răspuns (al Autorității Contractante), la eventualele solicitări de clarificări transmise de ofertanți, astfel încât aceștia să dețină toate detaliile achiziției, iar prețul pe care îl vor oferta, să includă toate elementele pe care le presupune achiziția/contractul.

Operațiunile de mai sus, se recomandă a se realiza cât mai aproape de termenul limită pentru depunea ofertelor, fără a depăși însă, data și ora limită de depunere, deoarece ofertele publicate în SEAP, a căror dată și oră de actualizare/publicare în SEAP, este ulterioară datei și orei mail-ului/faxului primit cu notificarea, nu vor fi luate în considerare.

**10. CRITERIU DE ATRIBUIRE:** Prețul cel mai scăzut.

Se va analiza doar oferta încărcată în catalogul SEAP care îndeplinește condițiile prevăzute în anunț și care prezintă prețul cel mai scăzut. În cazul în care sunt necesare clarificări cu privire la îndeplinirea cerințelor prevăzute în anunț, se solicită informații/documente în acest sens, ofertantului care a încărcat oferta cu prețul cel mai scăzut în SEAP.

Dacă se constată îndeplinirea cerințelor din anunț de către ofertantul cu prețul cel mai scăzut, se va aplica mecanismul tehnic de derulare a achiziției directe stabilit de SEAP, realizându-se achiziția directă cu ofertantul în cauză. Dacă se constată că nu sunt îndeplinite cerințele din anunț, de către ofertantul cu prețul cel mai scăzut, i se va transmite acestuia o înștiințare prin e-mail sau fax cu privire la cele constatate și se va trece la analiza ofertei încărcate în SEAP, care prezintă următorul preț, continuându-se, în mod corespunzător, până la identificarea și stabilirea ofertei câștigătoare.

**11. INFORMAȚII SUPLIMENTARE:** Depunerea ofertei în catalogul electronic din SEAP, de către ofertant, presupune că acesta îndeplinește atât condițiile și cerințele prevăzute în anunț, dar și faptul că acesta a acceptat în prealabil, în totalitate și fără restricții condițiile generale și particulare care guvernează viitorul contract de achiziție publică, după cum sunt acestea prezentate în prezentul anunț (precum și în caietul de sarcini, și proiectul/modelul de contract), ca fiind singura bază de desfășurare a achiziției, indiferent de situația ori de propriile sale condiții (ale ofertantului).

Sistemul Electronic de Achiziții Publice pune la dispoziția operatorilor economici care utilizează catalogul electronic, posibilitatea tehnică privind publicarea ofertelor și documentelor însoțitoare (semnate și ștampilate), în catalogul SEAP, atât în cadrul secțiunii *„încărcare document de descriere/broșură”* (ca și fișier tip .pdf, scanat la o rezoluție astfel încât să se încadreze în limita maximă permisă/acceptată de SEAP - 1024 Kb), precum și ca poze (în limita maximă permisă de SEAP, privind numărul, tipul și mărimea fișierelor acceptate).

Caietul de sarcini și proiectul/ modelul de contract se regăsesc publicate pe site-ul ANABI, în secțiunea dedicată achizițiilor publice <https://anabi.just.ro/achizitii.php>.

Operatorii economici pot solicita eventuale clarificări la adresa de e-mail sau numărul de fax indicate în anunț, până la data de 04.05.2023, ora 10:00, iar autoritatea contractantă va posta răspunsul la solicitările de clarificări, până la data de 05.05.2023, ora 10:00, pe site-ul ANABI, în secțiunea dedicată achizițiilor publice <https://anabi.just.ro/achizitii.php>.

Având în vedere că realizarea achiziției directe și finalizarea achiziției directe se va realiza prin intermediul catalogului electronic SEAP, nu se transmit înștiințări privind rezultatul achiziției, întrucât atribuirea achiziției directe prin intermediul catalogului SEAP este accesibilă tuturor celor interesați.

**12. DE REȚINUT CĂ:** Atât publicarea ofertelor în catalogul electronic din SEAP, cât și transmiterea notificărilor privind depunerea (publicarea) ofertelor în catalogul din SEAP, trebuie realizate înaintea expirării termenului limită (data și ora) prevăzut în anunț.

Toți ofertanții participanți trebuie să-și mențină publicată oferta în SEAP, cel puțin, până la data finalizării achiziției în SEAP de către autoritatea contractantă (sau chiar și după această dată), deoarece, în cazul în care ofertantul cu prețul cel mai scăzut, nu va accepta (în termen), cumpărarea directă în SEAP, sau nu va transmite (în termen), celelalte documente solicitate de Autoritatea Contractantă după finalizarea achiziției directe în catalogul SEAP, acest lucru echivalează cu neîndeplinirea cerințelor din anunț, drept pentru care se va transmite acestuia o înștiințare prin e-mail sau fax cu privire la cele constatate și se va trece la analiza ofertei încărcate în SEAP, care prezintă următorul preț, continuându-se, în mod asemănător, până la identificarea și stabilirea ofertei câștigătoare, pentru atribuirea achiziției/contractului.

Pentru a evita egalitatea de preț, introduceți prețuri ce conțin și două zecimale după virgulă.

Nr. 2/1637/2023/20.04.2023

 Aprob,

**CAIET DE SARCINI**

1. **Obiectul achiziției**

Achiziția dreptului de utilizare a unui program de legislație și jurisprudență pentru uzul personalului Agenției Naționale de Administrare a Bunurilor Indisponibilizate (ANABI), pentru o perioadă de 8 luni (mai – decembrie 2023), cu posibilitatea de prelungire prin act adițional, conform legii. **B. Specificații tehnice:**

1. Aplicația trebuie să conțină următoarele acte normative:
2. Baza de date legislativă, din decembrie 1989 până în prezent (conținutul Monitorului Oficial partea I și I bis)
3. bază de date legislativă anterioară decembrie 1989, conținând principalele acte normative din acea perioadă care sunt încă parțial în aplicare, sunt utilizate în procedurile judiciare actuale sau în procesul de elaborare a actelor normative (de ex: actele normative în temeiul cărora s-au operat exproprieri);
4. bază de date aferentă Monitorului Oficial partea V (contracte colective de muncă)
5. Actele normative prezentate trebuie să fie însoțite de fișa actului - evidențierea modificărilor, completărilor, abrogărilor, aprobărilor și republicărilor actelor normative, a actelor normative subsecvente și a actelor normative conexe
6. Pe lângă forma din Monitorul Oficial a actelor normative, va fi disponibilă și forma consolidată a acestora, prin operarea la nivelul actelor normative a modificărilor și completărilor intervenite de la ultima publicare în Monitorul Oficial; redarea acestei forme neoficiale se va face cu evidențierea modificărilor intervenite și a actului normativ care modifică/completează
7. Forma consolidată trebuie să permită posibilitatea accesării separate a fiecărei forme a actului normativ care a suferit modificări și completări, de la data intrării în vigoare până la zi (evoluția actului în timp);
8. Accesarea actelor normative trebuie să se poată face și „în cascadă” - trecerea rapidă de la un act normativ la altul; la fiecare act normativ trebuie să existe o secțiune specială care să cuprindă lista actelor normative conexe;
9. Aplicația trebuie să conțină și acte normative naționale importante traduse în limba engleză;
10. Aplicația trebuie să conțină și Legislație Europeană.
11. Din punct de vedere al jurisprudenței, aplicația trebuie să conțină:
12. Jurisprudența instanțelor naționale;
13. Jurisprudența Curții Constituționale;
14. Jurisprudența C.E.D.O. în limba română (preferabil), engleză sau franceză;
15. Jurisprudența C.J.U.E.;
16. Spețele prezentate trebuie să poată fi căutate după cuvinte cheie;
17. Spețele prezentate trebuie să poată fi grupate după criterii relevante;
18. Spețele prezentate trebuie să poată fi accesate și din textul actului normativ pe care îl adresează, inclusiv jurisprudență relevantă pe articole din Constituție, accesând textul constituțional;
19. Aplicația trebuie să ofere posibilități de căutare combinată, atât pentru legislație cât și pentru jurisprudență, care să conțină posibilitatea de căutare în același timp cel puțin după criteriile: emitent nr., tipul actului, anul publicării, cuvinte existente în titlul și cuvinte existente în conținut;
20. Aplicația trebuie să permită posibilitatea accesării unor articole de specialitate din reviste sau, în general, din doctrina de drept național și comunitar;
21. Aplicația trebuie să ofere posibilitatea de a accesa principalele Coduri comentate, precum si comentariile unor acte normative complexe (de ex. Legea societăților comerciale, Legea insolvenței, Legea contenciosului administrativ, Legislația privind achizițiile publice, Legislația privind privatizarea, legislația privind retrocedarea proprietății, legislația privind organizarea Guvernului, etc.);

Actualizarea programului de legislație și jurisprudență trebuie făcută după cum urmează:

1. **actualizarea legislației naționale** se realizează prin preluarea în formă electronică integral a conținutului Monitorului Oficial partea I și I bis în program și prin preluarea în formă electronică integral a conținutului Monitorului Oficial partea V.
2. ***actualizarea legislației comunitare*** (tratatele constitutive ale Comunității Europene și Uniunii Europene, cu modificările ulterioare precum și regulamente, directive, decizii, opinii) publicate în Jurnalul Oficial al UE.
3. ***actualizarea fișei actelor normative*** se realizează prin evidențierea modificărilor, completărilor, abrogărilor, aprobărilor și republicărilor actelor normative, a actelor normative subsecvente și a actelor normative conexe. Realizarea fișelor actelor normative va ține seama de toatemodificările, completările, abrogările, aprobările și republicările acestora. Criteriul de verificare a modului de realizare este raportarea la Repertoriul Legislativ publicat sub îndrumarea Consiliului Legislativ. Pentru legislația comunitară vor fi avute în vedere sursele relevante în materie.
4. ***actualizarea jurisprudenței*** se realizează prin inserarea în program de noi
spețe relevante, publicate în buletine de jurisprudență sau reviste de specialitate,
grupate după criteriile existente în program și specificându-se sursa de unde au
fost preluate. Totodată, va fi inserată și jurisprudență relevantă a Curții Europene de Justiție și CEDO.

**C. Detalii despre utilizare**

Aplicația va fi folosită pe stațiile de lucru din rețeaua LAN a Agenției Naționale de Administrare a Bunurilor Indisponibilizate de un număr de aproximativ 45 de utilizatori (instalare de tip client-server), precum și pe aproximativ 4 stații de lucru portabile (instalare de tip monopost).

Aplicația trebuie să permită actualizări atât online - prin intermediul unui site de actualizări disponibil în Internet, cât și off-line – prin punerea la dispoziție de fișiere de actualizare pentru operațiunea de actualizare manuală.

**D. Termene de execuție**

**1. Kiturile de instalare și bazele de date** se vor pune la dispoziția ANABI la data încheierii contractului. Concomitent se vor furniza și ghiduri de instalare și actualizare și, dacă va fi necesar, se va oferi și suport tehnic pentru instalarea și actualizarea programului, fără alte costuri suplimentare pentru ANABI.

**2. Actualizarea programului**

**a. Actele normative publicate în Monitorul Oficial partea I și I bis.**

Noile acte normative se vor insera în program în cel mult 3 zile lucrătoare de la apariția în Monitorul Oficial.

În cazul în care actele normative sunt voluminoase (peste 100 de pagini - de ex. Legea bugetului de stat) se vor accepta pentru această categorie depășirea termenului de 3 zile lucrătoare, până la cel mult 8 zile lucrătoare.

**b. Actele publicate în Monitorul Oficial partea V**

Actele publicate în Monitorului Oficial partea V se vor insera în program în cel mult 3 zile lucrătoare de la apariția în Monitorul Oficial.

În cazul în care actele publicate sunt voluminoase (peste 100 de pagini) se vor accepta pentru această categorie depășirea termenului de 3 zile lucrătoare, până la cel mult 8 zile lucrătoare

**c. Actele publicate în Jurnalul Oficial al UE**

Actele publicate în Jurnalul Oficial al UE se vor insera în program în cel mult 5 zile de la publicare.

În cazul în care actele publicate sunt voluminoase (peste 100 de pagini) se vor accepta pentru această categorie depășirea termenului de 5 zile lucrătoare, până la cel mult 8 zile lucrătoare.

Până la sfârșitul anului firma prestatoare de servicii va avea obligația de a actualiza baza de date cu toate actele publicate în Jurnalul Oficial al UE care sunt în vigoare.

**d. Fișa actelor normative**

Actualizarea fișei actelor normative se va face în maximum 2 săptămâni de la inserarea în program a actului normativ care modifică, completează, aprobă sau abrogă actul normativ inițial.

Pentru actele normative nou inserate în program, fișa actului se completează în maximum 2 săptămâni de la inserarea noului act normativ în program. Se au în vedere inclusiv actele publicate în Jurnalul Oficial al UE.

**e. Actualizarea jurisprudenței**

Jurisprudența se actualizează permanent, pe măsură ce sunt publicate noi spețe

**3. Termene comune**

Firma furnizoare de servicii are obligația de a actualiza programul legislativ pentru perioada de executare a contractului.

Firma furnizoare de servicii va avea obligația de a actualiza programul inclusiv prin inserarea informațiilor lipsă (dacă este cazul), anterioare datei încheierii contractului.

**E. Clauze contractuale speciale**

În cazul în care după semnarea contractului se constată că o parte din datele existente sau inserate ulterior în program sunt eronate, inexacte sau incomplete, firma furnizoare de servicii va fi pe deplin responsabilă patrimonial pentru erorile judiciare cauzate de utilizarea acestor informații.

Contract de prestări servicii

 Achizitor nr. .............data ………………… 2023

 Prestator nr. ............. data ............... 2023

Preambul

În temeiul Legii nr. 98/2016 privind achizițiile publice, cu modificările și completările ulterioare, a Hotărârii Guvernului nr. 395/2016 pentru aprobarea Normelor metodologice de aplicare a prevederilor referitoare la atribuirea contractului de achiziție publică/acordul-cadru din Legea nr. 98/2016 privind achizițiile publice, s-a încheiat prezentul contract de prestări de servicii.

ÎNTRE

Agenția Națională de Administrare a Bunurilor Indisponibilizate (ANABI), cu sediul în localitatea București, Bd. Regina Elisabeta nr. 3, București, sector 3, cod poștal 030015, telefon: 0372.573.000, fax: 0372.271.435, C.I.F. nr. 36461480, cont bancar: RO30TREZ23A610100201200X, deschis la Trezoreria Sector 3, București - reprezentată legal prin director general ……………………, în calitate de ACHIZITOR

Și

S.C. ....................................., cu sediul social în ………………………………… înregistrată la Oficiul Registrul Comerțului sub nr…………………….. CUI ……………………, având cont IBAN …………………….. deschis la Trezoreria………………., reprezentată de ………………….., Administrator/Director General, în calitate de PRESTATOR.

CAPITOLUL I. CONTRACT ŞI INTERPRETARE

Art. 1. DEFINIŢII

În prezentul contract următorii termeni vor fi interpretați astfel:

a) contract - actul juridic care reprezintă acordul de voință al celor două părți, încheiat între părți, una în calitate de „achizitor” și cealaltă în calitate de „prestator” și toate Anexele sale;

b) achizitor și prestator - părțile contractante, așa cum sunt acestea numite în prezentul contract denumite în mod colectiv “Părți”;

c) prețul contractului - prețul plătibil prestatorului de către achizitor, în baza contractului pentru îndeplinirea integrală și corespunzătoare a tuturor obligațiilor asumate prin contract;

d) ofertă - documentația care cuprinde propunerea tehnică și propunerea financiară;

e) propunerea tehnică - document al ofertei, elaborat pe baza cerințelor din caietul de sarcini, stabilite de autoritatea contractantă;

f) propunerea financiară - document al ofertei prin care se furnizează informațiile cerute prin documentația de atribuire cu privire la preț, tarif, alte condiții financiare și comerciale;

g) caiet de sarcini - document, reprezentând anexă a prezentului contract de servicii, întocmit de către achizitor, care include definirea condițiilor, specificațiilor tehnice și, totodată, indicațiile privind regulile de bază care trebuie respectate în elaborarea propunerii tehnice de către prestator;

h) forța majoră și cazul fortuit - conform art. 1351 Cod Civil, dacă legea nu prevede altfel sau părțile nu convin contrariul, răspunderea este înlăturată atunci când prejudiciul este cauzat de forță majoră sau de caz fortuit. Forța majoră este orice eveniment extern, imprevizibil, absolut invincibil și inevitabil. Cazul fortuit este un eveniment care nu poate fi prevăzut și nici împiedicat de către cel care ar fi fost chemat să răspundă dacă evenimentul nu s-ar fi produs. Dacă, potrivit legii, debitorul este exonerat de răspundere contractuală pentru un caz fortuit, el este, de asemenea, exonerat și în caz de forță majoră. Sunt considerate asemenea evenimente: războaie, revoluții, incendii, inundații sau orice alte catastrofe naturale, restricții apărute ca urmare a unei carantine, embargou, enumerarea nefiind exhaustivă, ci enunțiativă. Nu este considerat forță majoră un eveniment asemenea celor de mai sus care, fără a crea o imposibilitate de executare, face extrem de costisitoare executarea obligațiilor uneia din parți;

i) ordin de plată – orice instrucțiuni de plată emisă de către una din părțile contractului, pe baza unui formular tipizat pre tipărit sau a standardului prestabilit, prin care se solicită executarea unei operațiuni de plată;

j) servicii – activități a căror prestare fac obiectul contractului;

k) data primirii facturii - data înregistrării facturii fiscale la Registratura Agenției Naționale de Administrare a Bunurilor Indisponibilizate, precum și a procesului verbal de recepție.

l) neregularitate semnificativă - o încălcare a unui contract sau a unei prevederi legale rezultând dintr-o acțiune sau o omisiune a Părților, reprezentanților sau angajaților acestora sau terților, care este aptă a constitui contravenție sau infracțiune și a cauzat sau ar putea cauza o pierdere bugetului de stat;

m) Zi - zi calendaristică;

 n) An - 365 de zile.

Art. 2. DOCUMENTELE CONTRACTULUI

2.1 Caietul de sarcini întocmit de achizitor, oferta financiară din SEAP fac parte integrantă din prezentul contract.

Art. 3. INTERPRETARE

3.1 Toate documentele contractului, precum și întreaga corespondență purtată în legătură cu Contractul între Achizitor și Prestator sunt redactate în limba română, iar Contractul este redactat și interpretat în limba română.

3.2 Dacă un document al contractului sau corespondență în legătură cu Contractul sunt redactate în altă limbă decât limba română, traducerea acestora în limba română are prioritate în orice problemă legată de interpretare. Partea care emite astfel de documente sau corespondență, suportă riscul și costurile traducerii acestora în limba română.

3.3 În prezentul contract, cu excepția unei prevederi contrare, cuvintele la forma singular includ forma de plural și viceversa, acolo unde acest lucru este permis de context.

3.4 Contractul constituie întreaga și singura înțelegere între Părți cu privire la obiectul Contractului și exclude orice alte comunicări, negocieri sau înțelegeri scrise sau verbale între Părți realizate înaintea încheierii Contractului.

3.5 Niciun amendament sau altă derogare de la Contract nu are efect decât dacă este consemnat în scris, datat, se referă expres la Contract și este semnat de reprezentanții legali ai Părților.

3.6 Dacă oricare dintre clauzele Contractului este nulă, anulată, interzisă de lege, inaplicabilă, aceste împrejurări nu afectează validitatea și efectele oricărei alte clauze din Contract.

3.7 Inacțiunea, întârzierea, toleranța manifestate de una dintre Părți în punerea în aplicare a clauzelor contractului sau acordarea de amânări sau înlesniri către cealaltă parte, nu afectează sau restrâng drepturile acelei părți rezultate din contract, renunțarea la un drept neputând fi prezumată în nicio situație.

3.8 Termenul “zi” sau “zile” sau orice referire la zile reprezintă zile calendaristice dacă nu se specifică în mod diferit.

Art. 4. OBIECTUL CONTRACTULUI

4.1. Obiectul prezentului contract îl constituie prestarea serviciului – drept de utilizare a unui program legislativ și jurisprudență - conform specificațiilor tehnice detaliate în caietul de sarcini, pentru un număr de aproximativ 42 de utilizatori (instalare de tip client-server), precum și pe aproximativ 4 stații de lucru portabile (instalare de tip monopost).

Art.5. VALOAREA CONTRACTULUI

5.1. Pentru serviciile ce constituie obiectul prezentului contract, Achizitorul va plăti prestatorului contravaloarea acestora, conform prețurilor unitare ale serviciilor specificate în oferta financiară a prestatorului. Valoarea totală a contractului este de ..............lei. Operator economic plătitor/neplătitor de TVA.

5.2. În cazul suplimentarii perioadei de prestare până la data de 30.04.2024, aceasta este conditionată de existenta resurselor financiare alocate, algoritmul de calcul fiind acelasi raportat la perioada prestată. Valoarea estimată pentru prelungirea cu maxim 4 luni în anul 2024 conform art. 165 alin.(1) lit.d din H.G. nr.395/2016 este de:

 \_\_\_\_\_\_/luna fara T.V.A. x 8 luni = \_\_\_\_\_\_\_\_\_ lei fara T.V.A. la care se adaugă TVA in valoare de \_\_\_\_\_\_\_\_\_\_ lei, rezultând valoarea totală de \_\_\_\_\_\_\_\_ lei cu T.V.A.

Art. 6. PLATA SERVICIILOR

6.1. Achizitorul se obligă să plătească prestatorului prețul convenit pentru îndeplinirea prezentului contract de servicii, conform propunerii financiare, pe baza facturii fiscale emisă în condițiile art. 319 alin. 20 din Legea nr. 227/2015 privind Codul fiscal.

6.2. Valoarea dreptului de a utiliza programul legislativ/lună este de …………. lei fără TVA.

6.3. Preţul total convenit pentru îndeplinirea contractului, plătibil prestatorului de către achizitor este …………………. lei din care TVA ………….. lei.

6.4. Prețurile unitare din ofertă sunt ferme și nu pot fi modificate, pe toată durata contractului.

6.5. Plata se va face prin ordin de plată emis de achizitor, în termen de maxim 30 de zile calculate conform dispozițiilor art. 6 din Legea nr. 72/2013. Plata este condiționată de existența documentelor justificative care reprezintă confirmarea prestării serviciilor.

Art. 7. DURATA CONTRACTULUI

7.1. Durata contractului este de la data semnării contractului până la data îndeplinirii obligațiilor contractuale reciproce, dar nu mai târziu de 31.12.2023, cu posibilitatea de prelungire prin act adițional, conform legii.

Art. 8. OBLIGAŢIILE PRESTATORULUI

8.1 Prestatorul se obligă să instaleze în varianta completă următoarele elemente:

Legislaţia României – inclusiv forma actualizată la zi a actelor modificate şi actele modificatoare, Legislaţia Uniunii Europene, Jurisprudența instanțelor naționale, Jurisprudența Curții Constituționale, Jurisprudența C.E.D.O. în limba română (preferabil), engleză sau franceză, Jurisprudența C.J.U.E., doctrina, studii, comentarii din revistele de specialitate.

8.2 Prestatorul se obligă să ofere posibilitatea de a accesa principalele Coduri comentate, precum si comentariile unor acte normative complexe (de ex. Legea societăților comerciale, Legea insolvenței, Legea contenciosului administrativ, Legislația privind achizițiile publice, Legislația privind privatizarea, legislația privind retrocedarea proprietății, legislația privind organizarea Guvernului, etc.) pe un număr de aproximativ 42 de utilizatori (instalare de tip client-server), precum și pe aproximativ 4 stații de lucru portabile (instalare de tip monopost).

8.3 Prestatorul se obligă să îmbunătăţească performanţele programului legislativ pe măsura apariţiei de noi tehnologii de lucru sau a propunerilor primite de la achizitor.

8.4 Prestatorul se obligă să remedieze gratuit defecţiunile apărute şi să asigure service-ul programului pe toată durata derulării contractului, în maxim 12 ore de la sesizarea defecţiunilor.

8.5 Prestatorul se obligă să permită achizitorului preluarea informaţiilor sau documentelor din cadrul programului legislativ pentru a le include pe site-ul ANABI.

8.6 Prestatorul are obligația să actualizeze zilnic baza de date cu actele normative publicate în Monitorul Oficial partea I şi I bis.

8.7 Prestatorul are obligația de a nu transfera total sau parțial obligațiile sale asumate prin prezentul contract.

8.8 Prestatorul se obligă să nu subcontracteze părți din contract, fără obținerea în prealabil a acordului scris din partea Achizitorului.

8.9 Ulterior obținerii acordului din partea Achizitorului, Prestatorul se obligă să încheie contracte cu subcontractanții desemnați, în conformitate cu oferta.

8.10 Prestatorul are obligația de a asigura resursele umane, materiale și orice alte asemenea, astfel încât să se asigure derularea corespunzătoare a contractului.

8.11 Prestatorul răspunde și suportă riscul și eventualele pagube produse ca urmare a activității sale.

8.12 Prestatorul este răspunzător de corectitudinea și exactitatea datelor înscrise în facturi și se obligă să restituie atât eventualele sume încasate în plus, cât și foloasele realizate necuvenit, aferente acestora. Facturile se comunică Achizitorului prin poștă cu confirmare de primire sau prin delegat direct la adresa de corespondență din municipiul București, Bd. Regina Elisabeta, nr. 3, sector 3, cod poștal 030015. In caz de divergențe, dovada comunicării facturilor către Achizitor o constituie, după caz, mandatul poștal sau ștampila aplicată de registratura Achizitorului pe document. Dacă data scadentă este o zi nelucrătoare, termenul de plată va fi prorogat până la prima zi lucrătoare următoare acesteia.

8.13 Prestatorul se obligă să păstreze confidențialitatea condițiilor prezentului contract și a informațiilor referitoare la Achizitor pe care le dobândește în executarea contractului, în condițiile prevăzute la art.13.

8.14 Prestatorul se obligă să despăgubească achizitorul împotriva oricăror reclamaţii şi acţiuni în justiţie, ce rezultă din încălcarea unor drepturi de proprietate intelectuală (brevete, nume, mărci înregistrate etc.) și daune-interese, costuri, taxe și cheltuieli de orice natură, ce intervin ca urmare a îndeplinirii defectuoase sau neîndeplinirii obligațiilor asumate de prestator.

8.15 Prestatorul se obligă să respecte clauzele prezentului contract.

Art.9. OBLIGAŢIILE ACHIZITORULUI

9.1 Să utilizeze programul conform instrucțiunilor.

9.2 Să preia actualizările transmise de prestator prin e-mail/poștă și să efectueze aceste actualizări pe calculatoarele pe care prestatorul a instalat programul legislativ.

9.3 Să verifice periodic realizarea ritmică a actualizărilor în cazul în care programul legislativ se actualizează automat prin Internet.

9.4 Să nu modifice, furnizeze sau comercializeze programul fără acordul prestatorului.

9.5 Să nu utilizeze datele pentru elaborarea unui program concurent, conform prevederilor Legii nr. 8/1996 privind drepturile de autor și drepturile conexe, cu modificările și completările ulterioare.

9.6 Să sesizeze prestatorului în timp util eventuale anomalii sau deficiențe ale programului pentru a fi remediate de acesta.

9.7 Achizitorul se obligă să plătească prestatorului prețul convenit pentru îndeplinirea prezentului contract de servicii.

9.8 Plata abonamentului se va face lunar, prin ordin de plată emis de achizitor, în baza facturii fiscale emise si acceptate la plata in termen de 30 de zile de la finalizarea prestării serviciilor din luna anterioară.

9.9 Dacă achizitorul nu onorează facturile în termen de 60 zile de la expirarea perioadei convenite, prestatorul are dreptul de a sista prestarea serviciilor. Imediat ce achizitorul onorează factura, prestatorul va relua prestarea serviciilor de îndată.

9.10 Achizitorul va desemna persoanele de contact responsabile cu comunicarea între achizitor şi prestator.

9.11 Achizitorul se obligă să respecte clauzele prezentului contract.

Art.10. ALTE RESPONSABILITĂŢI ALE PRESTATORULUI

10.1. Prestatorul are obligația de a executa serviciile aferente programului legislativ prevăzute în contract cu profesionalismul și promptitudinea cuvenite angajamentului asumat și în conformitate cu propunerea sa tehnică.

10.2 Prestatorul se obligă să supravegheze prestarea serviciilor, să asigure resursele umane, materialele, instalațiile, echipamentele și orice alte asemenea, fie de natură provizorie, fie definitivă cerute de și pentru contract, în măsura în care necesitatea asigurării acestora este prevăzută în contract sau se poate deduce în mod rezonabil din contract.

Art. 11. ALTE RESPONSABILITĂŢI ALE ACHIZITORULUI

11.1. Achizitorul se obligă să pună la dispoziția prestatorului orice facilități și/sau informații pe care acesta le-a cerut în propunerea tehnică și pe care le considera necesare îndeplinirii contractului.

Art.12. RECEPŢIE ŞI VERIFICĂRI

12.1. Achizitorul are dreptul de a verifica modul de prestare a serviciilor pentru a stabili conformitatea lor cu prevederile din propunerea tehnică și din caietul de sarcini.

12.2. Verificările vor fi efectuate în conformitate cu prevederile din prezentul contract. Achizitorul are obligația de a notifica, în scris, prestatorului, identitatea reprezentanților săi împuterniciți pentru acest scop.

12.3 Recepţia serviciului se va efectua de către comisia de recepţie a ANABI, numită prin decizia directorului general.

Art.13. CONFIDENŢIALITATE

13.1 Prestatorul va trata toate documentele și informațiile referitoare la contract ca având caracter personal și confidențial, cu excepția celor care, făcând parte din dosarul achiziției publice, așa cum acesta este definit în Legea nr. 98/2016, au caracter de informație publică.

13.2 Prestatorul, precum și personalul prestatorului implicat în derularea contractului trebuie să asigure caracterul de confidențialitate, sens în care, nu va divulga în nicio situație nicio informație la care ar putea avea acces în legătură cu obiectul și datele contractului/dosarului fără acordul prealabil scris al Beneficiarului.

13.3 O parte contractantă nu are dreptul, fără acordul scris al celeilalte părți:

a) de a face cunoscut contractul sau orice prevedere a acestuia unei terțe părți, în afara acelor persoane implicate în îndeplinirea contractului;

b) de a utiliza informațiile și documentele obținute sau la care are acces în alt scop decât acela de a-și îndeplini obligațiile contractuale.

13.4 O parte contractantă va fi exonerată de răspundere pentru dezvăluire de informații referitoare la contract dacă:

a) informația era cunoscută părții contractante înainte ca ea să fi fost primită de la cealaltă parte contractantă;

b) informația a fost dezvăluită după ce a fost obținut acordul scris al celeilalte părți contractante pentru asemenea dezvăluire sau partea contractantă a fost obligată în mod legal să dezvăluie informația.

13.4 Fac excepție de la caracterul confidențial al contractului, informațiile ce intră sub incidența Legii nr. 544/2001 privind liberul acces la informațiile de interes public, precum și cele furnizate organelor de control, la cererea acestora.

13.5 Prelucrarea datelor cu caracter personal se va realiza în conformitate cu dispozițiile Regulamentul general al Uniunii Europene privind protecția datelor (Regulamentul UE 2016/679, “GDPR”) în scopul încheierii și executării prezentului contract.

Art.14. SANCȚIUNI PENTRU NEÎNDEPLINIREA OBLIGAȚIILOR

14.1. În cazul în care Prestatorul nu îndeplinește obligațiile asumate în termenul stabilit în prezentul contract, Achizitorul are dreptul de a deduce din prețul contractului, sub formă de penalități, o cotă procentuală de 0,01% pe zi de întârziere din valoarea contactului, până la îndeplinirea efectivă a obligațiilor.

14.2. În cazul în care Achizitorul nu onorează factura în termenul prevăzut la pct. 6.5 din contract, atunci acesta are obligația de a plăti, sub formă de penalități, o cotă procentuală de 0,01% pe zi de întârziere din valoarea sumei ce reprezintă plata neefectuată, până la îndeplinirea efectivă a obligațiilor.

14.3. În cazul în care există obiecțiuni la recepție, formulate de Achizitor, Prestatorul nu poate solicita plata decât după prestarea în mod corespunzător a serviciului și după semnarea de către reprezentanții Achizitorului a procesului-verbal de recepție.

Art. 15. AMENDAMENTE, CAUZELE DE ÎNCETARE, MODIFICARE ŞI/SAU COMPLETARE

15.1. Părțile contractante au dreptul, pe durata îndeplinirii contractului, de a conveni modificarea clauzelor contractului, prin act adițional, numai în cazul apariției unor circumstanțe care lezează interesele comerciale legitime ale acestora şi care nu au putut fi prevăzute la data încheierii contractului.

15.2. Prezentul contract poate fi denunțat unilateral, din inițiativa oricăreia dintre părți, în situația în care cealaltă parte nu își îndeplinește obligațiile asumate prin contract.

15.3. Fiecare dintre părțile la prezentul contract va notifica, după caz, rezilierea sau încetarea contractului, cu 30 (treizeci) de zile înainte de expirarea duratei contractului.

15.4. Modificarea și completarea contractului se poate face numai printr-o înțelegere scrisă, semnată de reprezentanții ambelor părți.

15.5. Partea care are inițiativa modificării sau completării va comunica în scris celeilalte părți intențiile sale, cu cel puțin 30 de zile înainte de data la care dorește să intre în vigoare modificările.

Art. 16. FORŢA MAJORĂ

16.1. Forța majoră este constatată de o autoritate competentă.

16.2. Forța majoră exonerează părțile contractante de îndeplinirea obligațiilor asumate prin prezentul contract, pe toată perioada în care aceasta acționează.

16.3. Îndeplinirea contractului va fi suspendată în perioada de acțiune a forței majore, dar fără a prejudicia drepturile ce li se cuveneau părților până la apariția acesteia.

16.4. Partea contractantă care invocă forța majoră are obligația de a notifica celeilalte părți, imediat și în mod complet, producerea acesteia și să ia orice măsuri care îi stau la dispoziție în vederea limitării consecințelor.

16.5. Dacă forța majoră acționează sau se estimează ca va acționa o perioadă mai mare de 6 luni, fiecare parte va avea dreptul să notifice celeilalte părți încetarea de plin drept a prezentului contract, fără ca vreuna din părți să poată pretinde celeilalte daune-interese.

Art.17. SOLUŢIONAREA LITIGIILOR

17.1. Documentația de atribuire elaborată de achizitor și oferta emisă de prestator, vor servi interpretării contractului în caz de divergență.

17.2. Achizitorul și prestatorul vor face toate eforturile pentru a rezolva pe cale amiabilă, prin tratative directe, orice neînțelegere sau dispută care se poate ivi între ei în cadrul sau în legătură cu îndeplinirea contractului.

17.3. Dacă, după 15 de zile de la începerea acestor tratative, achizitorul și prestatorul nu reușesc să rezolve în mod amiabil o divergență contractuală, fiecare poate solicita ca disputa să se soluționeze, de către instanțele judecătorești de la sediul achizitorului, potrivit dreptului comun.

Art.18. NOTIFICĂRI

18.1. Orice notificare sau comunicare adresată de către o parte celeilalte părți va fi considerată valabil îndeplinită dacă va fi transmisă în scris, prin trimitere poștală recomandată sau prin fax celeilalte părți la adresa menționată în preambulul acestui contract. În cazul în care notificarea sau comunicarea va fi făcută prin trimitere poștală recomandată, ea va fi considerată primită de destinatar în termen de 7 (șapte) zile de la data la care a fost predată serviciului poștal. În cazul în care notificarea sau comunicarea se expediază prin fax, ea se consideră primită de destinatar în ziua lucrătoare imediat următoare celei care figurează în „confirmation report”-ul transmisiei.

18.2. Comunicările verbale de orice fel, dacă nu sunt ulterior materializate într-un înscris de felul celor de la alineatul precedent, ori de o confirmare scrisă din partea destinatarului, nu vor fi luate în considerare de nici una din părțile contractante.

Art.19. CAUZE DE NEVALABILITATE PARŢIALĂ

19.1. Lipsirea de efecte juridice sau invalidarea unei clauze a acestui contract nu va afecta producerea de efecte juridice sau validitatea restului contractului în măsura în care această lipsire de efecte sau invalidare nu constituie cauză de încetare sau reziliere a prezentului contract.

Art.20. VOINŢA PĂRŢILOR

20.1. Acest contract conține întregul acord de voință al părților referitor la obiectul contractului și prevalează asupra oricărui consimțământ anterior intervenit între părți în legătură cu subiectul în cauză, cu excepția caietului de sarcini și ofertei prestatorului, care fac parte integrantă din prezentul.

20.2. Părțile iau la cunoștință prin prezentul și consimt că dacă vor exista la orice moment viitor conflicte, interpretări eronate sau discrepanțe între acest contract și orice alt document intervenit între prestator și achizitor în legătură cu acest contract, prevederile prezentului contract vor prevala în măsura permisă de legea aplicabilă.

Art. 21. DISPOZIŢII FINALE

21.1. Obligațiile de confidențialitate prevăzute la art. 13 sunt valabile pe întreaga durată a prezentului contract și pentru o perioadă de 1 (un) an de la data încetării acestuia.

Încheiat astăzi \_\_\_\_\_\_\_\_\_\_\_\_\_\_\_ în 2 (două) exemplare originale, cu valoare egală juridică, din care unul pentru achizitor și unul pentru prestator.

 ACHIZITOR, PRESTATOR,

Agenția Națională de Administrare a

Bunurilor Indisponibilizate